Aksel Braanen Sterri

Aksel Braanen Sterri (født 16. mars 1987) er en norsk statsviter og fagfilosof. Han er postdoktor i filosofi ved OsloMet og fagsjef i Senter for langsiktig politikk. Han har tidligere forsket og undervist ved Harvard University og University of Oxford. 

Sterri er PhD i filosofi fra Universitetet i Oslo hvor han skrev avhandling om våre moralske forpliktelser i nødsituasjoner og hvordan samfunnet bør regulere markedstransaksjoner der én av partene er sårbar. Under arbeidet med doktorgraden oppholdt han seg ved Harvard University på Fulbright-stipend under veiledning av Michael Sandel og ved Oxford Uehiro Centre for Practical Ethics ved University of Oxford. Sterri har også bachelor- og mastergrad i statsvitenskap fra UiO. I hans masteroppgave skrev han om velferdsstatens betydning for folks lykke. I 2010 - 2011 var han leder for Studentparlamentet på UiO.

Sterri har skrevet og bidratt til bøker om sosialdemokratiet, makt i det norske samfunn og aktiv dødshjelp. Han har også publisert fagfellevurderte artikler i tidsskrifter som Philosophical Studies, Journal of Applied Philosophy, Journal of Medical Ethics og Quarterly Journal of Healthcare Ethics og bøker som Oxford Handbook of Digital Ethics og Routledge Handbook of Commodification. Sterri har deltatt i samfunnsdebatten om temaer som kunstig intelligens, pandemihåndtering, demokrati, velferdsstat, aktiv dødshjelp, abort, prostitusjon, organtransplantasjon og dyrevelferd.

Han har vært leder for tankesmien Progressiv, og har hatt et opphold som trainee i Arbeiderpartiets stortingsgruppe. Fra 2013 var Sterri en av redaktørene i Store norske leksikon. Fra 2015 arbeidet han som lederskribent og kommentator i Dagbladet, inntil han i 2017 ble stipendiat ved Universitetet i Oslo.

Sterri er sønn av Bjørgulv Braanen.

Bibliografi 
Tilbake til Politikken: Hvordan Arbeiderpartiet igjen skal bli folkets parti, Kagge forlag (2014)
 Global Citizen, antologi (redaktør) Sense Publishers (2014)
 Makteliten : 252 kvinner og menn som styrer Norge, (bidragsyter) Kagge forlag (2016)
Aktiv dødshjelp: Etikk ved livets slutt, (med Ole Martin Moen), Cappelen Damm akademisk (2019)

Referanser

Kilder 
 «Aksel Braanen Sterri : tidligere redaktør», presentasjon i Store norske leksikon
 Christian Nicolai Bjørke: «Hånda på rattet : Aksel Braanen Sterri vil mestre alt. Også døden», portrettintervju i Vårt Land 20. august 2016

Eksterne lenker 
 
 

Norske statsvitere
Norske forfattere
Journalister i Dagbladet